Koshuisinwoning maak voorsiening vir 57 seuns en 49 meisies van graad 8 tot graad 12
Die bestuur van die koshuis word deur ’n koshuisraad hanteer, wat uit ’n ervare koshuisvader en nog 5 diensdoenende onderwysers bestaan - almal ook aan die skool verbonde en permanente inwoners in die koshuis.
Koshuisinwoning is as gevolg van die beperkte plekke jaarliks beskikbaar aan ’n keuringsproses onderhewig. Die aansoekvorm vir keuring is op die webblad, www.menlopark.co.za, of by die skool se ontvangs beskikbaar. Die sluitingsdatum vir nuwe aansoekers vir koshuisinwoning vir die volgende akademiese jaar, word jaarliks op die skool se webblad gepubliseer. Indien keuring suksesvol is, is die leerder se R2 000 registrasiegeld binne 14 dae nadat hy/sy die keuringsuitslag ontvang het, betaalbaar om plek in die koshuis te verseker. Die jaarlikse koshuisgeld is streng vooruitbetaalbaar en kan óf eenmalig gedurende Januarie, óf in kwartaallikse paaiemente binne die eerste week van elke kwartaal, of in 10 maandelikse paaiemente vanaf Januarie tot Oktober, voor die derde dag van elke maand, betaal word.
Hierdie Menlo-koshuis op die skoolterrein, is nie ‘n gewone skoolkoshuis nie - dis ‘n hegte Menlo-gesin wat die geleentheid aan gemotiveerde, energieke en deelnemende leerders bied vir maksimale betrokkenheid by die skool se aktiwiteite en ondersteuning van alles op die Menlo-terrein.